钦定古今图书集成/明伦汇编/闺媛典/第330卷 > 李克用妻刘氏
## 钦定古今图书集成/明伦汇编/闺媛典/第330卷 > 李克用妻刘氏

按《北梦琐言》：晋王李克用妻刘夫人，常随军行，至于
军机，多所弘益。先是，汴州上源驿有变，晋王忿恨，欲
回军攻之，夫人曰：“公为国讨贼，而以杯酒私忿，必若
攻城，即曲在于我，不如回师，自有朝廷，可以论列。”于
是班退。天复中，周德威为汴军所败，三年溃散，汴军
乘我晋王危惧，与周德威议，欲出保云州，夫人曰：“存
信本北蕃牧羊儿也，焉顾成败。王常笑王行瑜弃城
失势，被人屠割，今复欲效之，何也？王顷岁避难达靼，
几遭陷害，赖遇朝廷多事，方得复归。今一旦出城，便
有不测之变，焉能及此？”晋王止行，居数日，亡散之士
复集，军城安定，夫人之力也。